b'\n_START_ARTICLE_\nScott McCloud\n_START_SECTION_\nB\xc3\xb8ker\n_START_PARAGRAPH_\nI Understanding Comics ser McCloud n\xc3\xa6rmere p\xc3\xa5 hvordan tegneserier er bygd opp og hva som gj\xc3\xb8r tegneserien som kunstart unik. Boken regnes som en av v\xc3\xa5r tids viktigste b\xc3\xb8ker om tegneserier._NEWLINE_I Reinventing Comics, som er en mer kontroversiell bok, legger McCloud fram sine teorier om hvordan tegneseriemediet b\xc3\xb8r utvikle seg i fremtiden, og hva som m\xc3\xa5 gj\xc3\xb8res for at formen skal f\xc3\xa5 en ny storhetstid. Store deler av boken, som kapitlet om digital distribusjon, er ogs\xc3\xa5 interessant \xc3\xa5 se i sammenheng med helt andre medier enn tegneserier._NEWLINE_Making Comics er rettet mot tegneserieskapere og omhandler hvordan man lager tegneserier, og framst\xc3\xa5r som en motvekt til andre b\xc3\xb8ker om temaet da den i stedet for \xc3\xa5 fokusere p\xc3\xa5 \xc3\xa5 utvikle tegnestil, slik mange andre b\xc3\xb8ker om \xc3\xa5 lage tegneserier gjerne gj\xc3\xb8r, handler om oppbygning, komposisjon, fortellerteknikk og hvordan man trinn for trinn kan g\xc3\xa5 fram for \xc3\xa5 gj\xc3\xb8re om sin id\xc3\xa9 til en tegneserie._NEWLINE_Felles for de tre b\xc3\xb8kene er at de er laget i tegneserieformat, og p\xc3\xa5 den m\xc3\xa5ten demonstrerer i praksis fordeler ved \xc3\xa5 bruke tegneserien som formidlingsform i sakprosa. Ingen av McClouds b\xc3\xb8ker er utgitte p\xc3\xa5 norsk.\n_START_SECTION_\n24-timerstegneserier\n_START_PARAGRAPH_\nI 1990 fant McCloud opp tegneseriekonseptet 24-timerstegneserie sammen med Stephen Bisette. En 24-timerstegneserie er en tegneserie p\xc3\xa5 24 sider som er laget av en person innenfor en tidsperiode p\xc3\xa5 24 sammenhengende timer. Til dags dato er det laget mer enn tusen 24-timersttegneserier, av b\xc3\xa5de profesjonelle tegnere og amat\xc3\xb8rer. Siden 2004 har det blitt utgitt fem antologier som samler utvalgte 24-timerstegneserier, av blant andre Scott McCloud, Stephen Bisette og Neil Gaiman. Siden 2004 har det ogs\xc3\xa5 v\xc3\xa6rt arrangert en \xc3\xa5rlig \xc2\xab24 hour comics day\xc2\xbb, der det arrangeres samlinger verden over og p\xc3\xa5 andre m\xc3\xa5ter blir lagt til rette for at s\xc3\xa5 mange som mulig skal ta sjansen p\xc3\xa5 \xc3\xa5 lage sine egne 24-timerstegneserier. Meningen med \xc3\xa5 lage 24-timerstegneserier er ikke at det er en ideell m\xc3\xa5te \xc3\xa5 lage tegneserier p\xc3\xa5, det er det sannsynligvis ikke \xe2\x80\x93 men det er en kreativ \xc3\xb8velse som kan gi mange tegneserieskapere et innblikk i sine ferdigheter.'